               EUROPOS KOMISIJA
            Briuselis, 2018 10 04
            COM(2018) 667 final
            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo lėšų mobilizavimo pagalGraikijos paraišką „ EGF/2018/003 EL/Attica publishing“

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo (EGF) finansinės paramos taisyklės nustatytos 2013 m. gruodžio 17 d. Europos Parlamento ir Tarybos reglamente (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  1
                (toliau – EGF reglamentas).

               2.2018 m. gegužės 22 d. Graikija pateikė paraišką „EGF/2018/003 EL/Attica publishing“ dėl finansinės paramos iš EGF atleidus darbuotojus
                  2
                ekonomikos sektoriuje, kuris priskiriamas NACE 2 red. 58 skyriui (Leidybinė veikla) Graikijos NUTS 2 lygmens Aττική (Atikos) regione (EL30).

               3.Įvertinusi šią paraišką, Komisija, laikydamasi visų taikytinų EGF reglamento nuostatų, padarė išvadą, kad finansinės EGF paramos suteikimo sąlygos yra įvykdytos.

               PARAIŠKOS SANTRAUKA

                        EGF paraiška

                        „EGF/2018/003 EL/Attica publishing“

                        Valstybė narė

                        Graikija

                        Susijęs (-ę) regionas (-ai) (NUTS
                           3
                         2 lygmuo)

                        Aττική (Atika) (EL30)

                        Paraiškos pateikimo data

                        2018 m. gegužės 22 d.

                        Paraiškos gavimo patvirtinimo data

                        2018 m. gegužės 22 d.

                        Prašymo pateikti papildomos informacijos data

                        2018 m. rugpjūčio 1 d.

                        Papildomos informacijos pateikimo terminas

                        2018 m. rugsėjo 12 d.

                        Vertinimo atlikimo terminas

                        2018 m. spalio 24 d.

                        Intervencijos kriterijus

                        EGF reglamento 4 straipsnio 1 dalies b punktas

                        Susijusių įmonių skaičius

                        3

                        Ekonominės veiklos sektorius (-iai)

                        (NACE 2 red. skyrius)
                           4

                        58 skyrius (Leidybinė veikla)

                        Ataskaitinis laikotarpis (devyni mėnesiai):

                        2017 m. gegužės 29 d. – 2018 m. vasario 28 d.

                        Bendras atleistų darbuotojų skaičius

                        550

                        Bendras reikalavimus atitinkančių paramos gavėjų skaičius

                        550

                        Bendras tikslinių paramos gavėjų skaičius

                        550

                        Prie individualių poreikių pritaikytoms paslaugoms skirtas biudžetas (EUR)

                        3 697 500

                        EGF paramai įgyvendinti skirtas biudžetas
                           5
                         (EUR)

                        150 000

                        Visa suma (EUR)

                        3 847 500

                        EGF parama (60 proc.) (EUR)

                        2 308 500

               PARAIŠKOS VERTINIMAS

               Procedūra

               4.Graikija paraišką „EGF/2018/003 EL/Attica publishing“ pateikė 2018 m. gegužės 22 d., t. y. per 12 savaičių nuo dienos, kurią buvo įgyvendinti EGF reglamento 4 straipsnyje išdėstyti intervencijos kriterijai. Tą pačią dieną Komisija patvirtino gavusi paraišką ir 2018 m. rugpjūčio 1 d., per dvi savaites nuo dienos, kurią ji gavo paraiškos vertimą, paprašė Graikijos pateikti papildomos informacijos. Papildoma informacija pateikta per šešias savaites nuo prašymo pateikimo dienos (2018 m. rugpjūčio 1 d.). 12 savaičių terminas, iki kurio gavusi tinkamai užpildytą paraišką Komisija turėtų baigti pareiškėjo atitikties EGF finansinės paramos suteikimo sąlygoms vertinimą, baigiasi 2018 m. spalio 24 d.

               Paraiškos tinkamumas

               Intervencijos kriterijai

               5.Graikija pateikė paraišką laikydamasi EGF reglamento 4 straipsnio 1 dalies b punkte nustatytų intervencijos kriterijų, pagal kuriuos reikalaujama, kad per devynių mėnesių ataskaitinį laikotarpį iš įmonių, kurios visos veikia tame pačiame NACE 2 red. skyriaus ekonomikos sektoriuje ir yra viename valstybės narės NUTS 2 lygio regione arba dviejuose gretimuose NUTS 2 lygio regionuose, būtų atleista ne mažiau kaip 500 darbuotojų. Ekonomikos sektoriuje, kuris priskiriamas NACE 2 red. 58 skyriui (Leidybinė veikla) Graikijos NUTS 2 lygmens Aττική (Atikos) regione (EL30) atleista 550 darbuotojų.

               6.Šios paraiškos ataskaitinis devynių mėnesių laikotarpis – 2017 m. gegužės 29 d. – 2018 m. vasario 28 d.

               Susijusios įmonės ir paramos gavėjai

               7.Įmonės ir atleistų darbuotojų skaičius per ataskaitinį laikotarpį

                        Įmonės

                        Atleistų darbuotojų skaičius per ataskaitinį laikotarpį

                        Lambrakis Press SA (DOL)

                        324

                        Ethnos Publications SA

                        185

                        Pegasus Magazines Publications

                        41

                        Iš viso įmonių: 3

                        Iš viso atleistų darbuotojų:

                        550

               Atleistų darbuotojų ir darbo veiklą nutraukusių asmenų apskaičiavimas

               8.Visi atleisti darbuotojai pradėti skaičiuoti nuo darbdavio individualaus įspėjimo apie darbuotojo atleidimą arba darbo sutarties nutraukimą dienos.

               Reikalavimus atitinkantys paramos gavėjai

               9.Bendras reikalavimus atitinkančių paramos gavėjų skaičius yra 550.

               Darbuotojų atleidimo ir pasaulinės finansų ir ekonomikos krizės sąsaja, kaip nurodyta Reglamente (EB) Nr. 546/2009

               10.Siekdama įrodyti darbuotojų atleidimo sąsają su pasauline finansų ir ekonomikos krize, kaip nurodyta Reglamente (EB) Nr. 546/2009, Graikija teigia, kad 2008–2016 m. realusis BVP vienam gyventojui Graikijoje sumažėjo 25 proc. (nuo 22 600 iki 17 000 EUR), o nedarbas išaugo beveik 16 procentinių punktų (nuo 7,8 iki 23,6 proc.).

               BVP vienam gyventojui, tūkst. EUR
                  (2005–2016 m., 2010 m. palyginamosiomis kainomis)

                        ES28

                        Graikija

               Šaltinis: INE GSEE
                  6
               , paremta AMECO
                  7
                duomenimis.

               Bendras nedarbo lygis (proc.)
               − Procentinė aktyvių gyventojų dalis−

                        ES28

                        Graikija

               Šaltinis: Eurostatas
                  8

               11.Be to, siekdama grąžinti užsienio skolą, nuo 2008 m. Graikijos vyriausybė ėmėsi nepopuliarių priemonių – padidino mokesčių tarifus, sumažino viešąsias išlaidas ir viešojo sektoriaus darbuotojų atlyginimus. Siekiant padidinti Graikijos ekonomikos konkurencingumą, darbo užmokestis privačiame sektoriuje irgi mažėjo.

               12.2008 m. sausio – 2018 m. sausio mėn. ES valstybėse narėse minimalusis darbo užmokestis augo. Tik Graikijoje šalies minimalusis darbo užmokestis sumažėjo 14 proc.

               Minimalusis darbo užmokestis
                  2008 m. sausio mėn. ir 2018 m. sausio mėn.

                        Minimalusis darbo užmokestis (EUR per mėnesį)

                        Vidutinis metinis pokytis (%)

                        Bulgarija

                        Lietuva

                        Rumunija

                        Latvija

                        Vengrija

                        Kroatija (*)

                        Čekija

                        Slovakija

                        Estija

                        Lenkija

                        Portugalija

                        Graikija

                        Мalta

                        Slovėnija

                        Ispanija

                        Jungtinė Karalystė

                        Vokietija (**)

                        Prancūzija

                        Belgija

                        Nyderlandai

                        Airija

                        Liuksemburgas

                        1 grupė

                        2 grupė

                        3 grupė

                        Minimalusis darbo užmokestis 2008 m. sausio mėn. (kairioji skalė)

                        Minimalusis darbo užmokestis 2018 m. sausio mėn. (kairioji skalė)

                        Vidutinis metinis pokyčio rodiklis, 2008 m. sausio mėn. – 2018 m. sausio mėn. (dešinioji skalė)

                        Pastaba. Danijoje, Italijoje, Kipre, Austrijoje, Suomijoje ir Švedijoje nacionalinio minimaliojo darbo užmokesčio nėra.

                        (1) vietoj 2008 m. liepos mėn. – 2008 m. sausio mėn.

                        (2) 2008 m. sausio mėn. ir vidutinio metinio pokyčio rodiklio nėra.

                        Šaltinis: Eurostatas (interneto duomenų kodas „earn_mw_cur“)

               13.Remiantis 2016 m. antro ketvirčio darbo jėgos tyrimo rezultatais, darbuotojų ir (arba) samdomųjų darbuotojų, kurių mėnesio pajamos buvo mažesnės nei 700 EUR, procentinė dalis 2009–2016 m. laikotarpiu padidėjo maždaug 26 procentiniais punktais (nuo 13,1 proc. iki 38,8 proc.), o darbuotojų ir (arba) samdomųjų darbuotojų, kurių mėnesio pajamos buvo didesnės nei 700 EUR, skaičius sumažėjo visose atlyginimų grupėse
                  9
               .

               Graikijos privačiojo sektoriaus darbo užmokesčio raida
                  (2009 2016 m.)

               (*) Nežino arba neatsako

               Šaltinis: INE/GSEE, pagrįstas ELSTAT Darbo jėgos tyrimu (2009 m. II ketv. ir 2016 m. II ketv.)
                  10

               14.Dėl didėjančio nedarbo ir mažėjančio darbo užmokesčio namų ūkių pajamos Graikijoje nuo ekonomikos ir finansų krizės pradžios 2008 m. mažėjo. Sumažėjus pajamoms, iškart sumažėjo vartojimas. Namų ūkių vartojimas Graikijoje 2008–2013 m. nuolat mažėjo, po to nekito. Namų ūkiai reikšmingai sumažino visas neesmines išlaidas ir sumažino kai kurias esmines išlaidas.

               Namų ūkių pajamos ir vartojimas (EUR)
                  (Graikijoje 2008 m. IV ketv. –2016 m. II ketv. 2010 m. palyginamosiomis kainomis)

                        Turimos pajamos

                        Vartojimas

               Šaltinis: INE GSEE
                  11
               , paremta Eurostato duomenimis.

               15.2011–2017 m. dienraščių ir periodinės spaudos pardavimas Graikijoje smarkiai krito. Laikraščių pardavimai sumažėjo nuo 144 milijonų egzempliorių 2011 m. iki 57 milijonų 2017 m., o žurnalų pardavimas sumažėjo nuo 60 milijonų egzempliorių iki 23 milijonų egzempliorių. Nuolatinį nuosmukį lemia ekonomikos ir finansų krizė, kurios padariniai vis dar daro poveikį Graikijos ekonomikai (sumažėjusios namų ūkių pajamos, didelis nedarbas ir kt.), taip pat sparti skaitmeninė raida, kuri keičia leidybos sektorių.

               Dienraščių ir periodinės spaudos pardavimas 2012–2017 m.
                  Proc. palyginus su praėjusiais metais

                        2012 m.

                        2013 m.

                        2014 m.

                        2015 m.

                        2016 m.

                        2017 m.

                        Dienraščiai
                           (laikraščiai)

                        -18,9

                        -10,5

                        -8,9

                        -10,7

                        -15,9

                        -19,6

                        Periodinė spauda
                           (žurnalai)

                        -22

                        -15,0

                        -7,3

                        -19,8

                        -9,0

                        -15,4

               Šaltinis: IBHS, pagrįsta ELSTADT 2017 m. dienraščių ir periodinės spaudos tyrimu
                  12

               16.Ši paraiška – tai paraiškos „EGF/2014/018 GR Attica publishing“ tęsinys. Tuo metu pateikti argumentai tebegalioja.

               17.Iki šiol pateiktos trys paraiškos dėl EGF paramos leidybos sektoriui, visos jos pagrįstos pasauline finansų ir ekonomikos krize
                  13
               .

               Darbuotojų atleidimą ir darbo veiklos nutraukimą lemiantys įvykiai

               18.Įvykiai, dėl kurių atleista darbuotojų – tai labai sumažėjusios didelių reklamos užsakovų, kaip antai automobilių gamintojų ir bankų, išlaidos reklamai ir sumažėjęs dienraščių ir periodinės spaudos pardavimas, o šių dviejų veiksnių poveikį dar labiau sustiprino ekonomikos nuosmukis. Pardavimo sumažėjimas taip pat susijęs su skaitytojų perėjimu nuo popierinės spaudos prie elektroninės spaudos, nes taip lengviau ir greičiau pasiekti turinį; be to, tą nulėmė ir tai, kad skaitmeninė laikraščių versija dažniausiai yra nemokama (64 proc. apklausos dėl elektroninių žiniasklaidos priemonių poveikio skaitytojų elgsenos pokyčiams respondentų sutiko su teiginiu, kad spausdintų informacijos šaltinių, kuriuos jie naudojo praeityje, dabar nesirenka dėl jų kainos
                  14
               ).

               19.Leidybos bendrovės susidūrė su rimtomis išlikimo problemomis, nes krizės laikotarpiu jų apyvarta dar sumažėjo. Per dešimt metų – nuo 2005 iki 2014 m. – leidybos sektoriaus apyvarta sumažėjo 56,4 proc. Per pastaruosius trejus metus apyvarta toliau mažėjo (2015 m. – 14,3 proc., 2016 m. – 8,3 proc., 2017 m. – 19,5 proc.); tą nulėmė tiek reklamos, tiek pardavimo pajamų mažėjimas. Prie leidybos įmonių sunkumų prisidėjo ir šalutinis Graikijos ekonomikos nuosmukio poveikis – sunkumai gauti paskolas bei grynųjų pinigų srautų trūkumas, dėl kurių buvo sustabdytas veiklos vykdymas, įmonės parduodamos aukcionuose, atleisti darbuotojai.

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               20.Visi darbuotojų atleidimai vyko Atikoje. Tikėtinas poveikis šioje teritorijoje susijęs su perkėlimo sunkumais dėl darbo vietų trūkumo ir didelio darbo ieškančių asmenų, ypač ilgą laiką, skaičiaus.

               21.Nors Graikijos nedarbo lygis nuo 2014 m., kuomet jis buvo pasiekęs aukščiausią lygį (27,2 proc.) mažėjo, 2018 m. sausio mėn. nedarbas vis dar viršijo 20 proc.
                  15
               , o ilgalaikis (> 12 mėn.) nedarbas sudarė 55,2 proc. viso nedarbo
                  16
               .

               22.Atikoje yra 34,7 proc. visų Graikijos bedarbių ir 36 proc. ilgalaikių bedarbių. Be to, šiame regione ilgalaikiai darbo ieškantys asmenys sudaro 57,4 proc. visų darbo ieškančių asmenų (dviem procentiniais punktais daugiau nei šalies vidurkis)
                  17
               .

               Tiksliniai paramos gavėjai ir siūlomi veiksmai

               Tiksliniai paramos gavėjai

               23.Numatyta, kad priemonėmis pasinaudos visi 550 atleistų darbuotojų. Šių darbuotojų pasiskirstymas pagal lytį, pilietybę ir amžiaus grupę:

                        Kategorija

                        Tikslinių paramos gavėjų
                           skaičius

                        Lytis

                        Vyrai

                        320

                        (58,18 %)

                        Moterys

                        230

                        (41,82 %)

                        Pilietybė

                        ES piliečiai

                        549

                        (99,82 %)

                        ne ES piliečiai

                        1

                        (0,18 %)

                        Amžiaus grupė

                        15–24 metų

                        3

                        (0,55 %)

                        25–29 metų

                        6

                        (1,09 %)

                        30–54 metų

                        460

                        (83,63 %)

                        55–64 metų

                        80

                        (14,55 %)

                        vyresni nei 64 metų

                        1

                        (0,18 %)

               Siūlomų veiksmų tinkamumas

               24.Prie individualių poreikių pritaikytos paslaugos, kurios bus teikiamos atleistiems darbuotojams, apima toliau išvardytus veiksmus.

               –Profesinis orientavimas. Ši paramos priemonė bus skirta visiems dalyviams, ją sudarys asmeninės sesijos (išskyrus bendrosios informacijos sesiją, kuri bus kolektyvinė), apimančios šiuos etapus:

               1. Bendroji informacija. Per pirmąją visiems darbuotojams skirtą priemonę suteikiama bendroji informacija apie projektą ir jų kaip dalyvių perspektyvas.

               2. Priėmimas ir registracija. Apima informaciją apie teikiamas paslaugas ir mokymo programas, taip pat apie įgūdžių ir mokymo reikalavimus.

               3. Asmeninius ir profesinius įgūdžius liudijantys dokumentai. Pagal šią priemonę darbuotojams bus padedama nustatyti jų stipriąsias ir silpnąsias puses, su jų interesais susijusias galimybes ir parengti tikrovišką karjeros planą. Atlikus šiuos vertinimus parengiamas asmeninius ir profesinius įgūdžius liudijantis dokumentas, kuriame išdėstomas asmeninis projektas ir veiksmų planas.

               4. Pagalba ieškant darbo ir profesinis orientavimas. Tai yra: 1) mokymai horizontaliųjų klausimų srityje, pvz., socialinių įgūdžių lavinimas, prisitaikymas prie naujų situacijų, sprendimų priėmimas; 2) pagalba ieškant darbo – informacija apie laisvas darbo vietas, aktyvi vietos ir regiono užimtumo galimybių paieška, darbo paieškos metodai ir mokymai, susiję su CV ir motyvacinio laiško rašymu ir pasiruošimu pokalbiui dėl darbo; 3) profesinis orientavimas. Konsultantai atleistiems darbuotojams teiks profesinio orientavimo paslaugas ir supažindins juos su konkrečiais darbo pasiūlymais.

               5. Konsultacijos įsidarbinant. Konsultantai taip pat teiks paramą darbuotojams įgyvendinant jų mokymo programas ir asmeninius grįžimo į darbo rinką planus. Įmonės įsteigimu besidomintiems dalyviams bus teikiama bendra parama ir konsultacijos verslumui skatinti pagal šį etapą.

               6. Stebėsena. Dalyvių stebėsena atliekama šešis mėnesius po priemonių įgyvendinimo. Ši veikla bus vykdoma valstybės narės lėšomis.

               –Mokymas, perkvalifikavimas ir profesinis mokymas. Šią priemonę sudaro profesinio mokymo kursai, atitinkantys pripažintus darbo rinkos poreikius, tose srityse bei sektoriuose, kuriuose yra gerų vystymosi perspektyvų. Mokymo kursuose taip pat bus atsižvelgiama į darbuotojų poreikius, nustatytus profesinio orientavimo metu. Bus siūlomas dviejų rūšių mokymas: profesinio mokymo programos (kiekviena po 300 valandų) ir specializuoti kursai, po kurių išduodami sertifikatai arba licencijos, ir mokymo programos. Planuojama mokymo pasiūla atspindi tarp darbuotojų populiariausius Atikos I atvejo
                  18
                mokymus, tarp kurių buvo, pvz., verslo administravimas; elektroninė prekyba; pardavimas, rinkodara ir socialinė žiniasklaida; pagrindiniai ir pažengusiųjų lygmens IT įgūdžiai; interneto svetainių kūrimas; logistika. Vis dėlto į galutinę mokymo pasiūlą bus įtraukti profesinio orientavimo rezultatai.

               –Parama verslui steigti. Nuosavą verslą pradėję darbuotojai gaus iki 15 000 EUR paramą, kad padengtų steigimo išlaidas. Graikijoje galimybė gauti finansavimą yra vienas iš didžiausių sunkumų, su kuriais susiduria naujas įmones steigiantys verslininkai. Dėl grynųjų pinigų trūkumo bankai atmeta daugumą paskolų prašymų. Šia finansinės paramos priemone siekiama skatinti verslumą.

               –Darbo paieškos išmoka ir mokymo išmoka. Paramos gavėjams bus skirta 40 EUR už vieną dalyvavimo profesinio orientavimo veikloje dieną, kad jie galėtų padengti su dalyvavimu susijusias išlaidas. Mokymo išmoka sieks 3,33 EUR už val.

               –Įdarbinimo paskatos. Ši išmoka bus naudinga atleistiems darbuotojams, nes taip bus palengvintas jų įdarbinimas kitoje įmonėje. Įdarbinančioji įmonė ne ilgiau kaip šešis mėnesius gaus 650 EUR mėnesinę išmoką, jei darbuotojas liks darbo vietoje bent šešis mėnesius pasibaigus išmokos mokėjimui.

               25.Čia aprašyti siūlomi veiksmai yra aktyvios darbo rinkos priemonės, priskiriamos prie tinkamų finansuoti veiksmų, apibrėžtų EGF reglamento 7 straipsnyje. Šie veiksmai nepakeičia pasyvių socialinės apsaugos priemonių.

               26.Graikija pateikė reikiamą informaciją apie veiksmus, kurie atitinkamai įmonei privalomi pagal nacionalinės teisės aktus arba kolektyvines sutartis. Jais patvirtinta, kad tokie veiksmai negali būti pakeisti EGF finansine parama.

               Biudžeto sąmata

               27.Bendros numatytos išlaidos yra 3 847 500 EUR, iš kurių prie individualių poreikių pritaikytų paslaugų išlaidoms skiriama 3 697 500 EUR, o parengiamosios, valdymo, informavimo ir viešinimo, kontrolės ir ataskaitų teikimo veiklos išlaidoms – 150 000 EUR.

               28.Bendra iš EGF prašomos finansinės paramos suma yra 2 308 500 EUR (60 proc. visų išlaidų).

                        Veiksmai

                        Numatomas dalyvių skaičius

                        Numatomos išlaidos vienam dalyviui
                        (EUR)

                        Numatomos visos išlaidos

                        (EUR)
                           19

                        Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus)

                        Profesinis orientavimas
                           (Επαγγελματική συμβουλευτική)

                        550

                        1 250

                        687 500

                        Mokymas, perkvalifikavimas ir profesinis mokymas
                           (Επαγγελματική Κατάρτιση, Εξειδικευμένη κατάρτιση)

                        550

                        1 573

                        865 000

                        Parama verslui steigti
                           (Συνεισφορά για σύσταση επιχείρησης)

                        60

                        15 000

                        900 000

                        Tarpinė suma (a)

                        Prie individualių poreikių pritaikytų paslaugų paketo procentinė dalis

                        –

                        2 452 500

                        (66,33 %)

                        Išmokos ir paskatos (veiksmai pagal EGF reglamento 7 straipsnio 1 dalies b punktą)

                        Darbo paieškos išmoka

                        550

                        1 000

                        550 000

                        Mokymo išmoka

                        500

                        1 000

                        500 000

                        Įdarbinimo paskatos
                           (Επιδότηση θέσεων εργασίας)

                        50

                        3 900

                        195 000

                        Tarpinė suma (b)

                        Prie individualių poreikių pritaikytų paslaugų paketo procentinė dalis

                        –

                        1 245 000

                        (33,67 %)

                         Veiksmai pagal EGF reglamento 7 straipsnio 4 dalį

                        1. Parengiamoji veikla

                        –

                        10 000

                        2. Valdymas

                        –

                        80 000

                        3. Informavimas ir viešinimas

                        –

                        30 000

                        4. Kontrolė ir ataskaitų teikimas

                        –

                        30 000

                        Tarpinė suma (c)

                        Bendrų išlaidų procentinė dalis

                        –

                        150 000

                        (3,90 %)

                        Visos išlaidos (a + b + c):

                        –

                        3 847 500

                        EGF parama (60 proc. visų išlaidų)

                        –

                        2 308 500

               29.Lentelėje nurodytiems veiksmams, kaip ir veiksmams pagal EGF reglamento 7 straipsnio 1 dalies b punktą, skirtos išlaidos neviršija 35 proc. bendrų išlaidų, skirtų suderintam prie individualių poreikių pritaikytų paslaugų paketui. Graikija patvirtino, kad šie veiksmai taikomi su sąlyga, kad tiksliniai paramos gavėjai aktyviai dalyvaus darbo paieškos ar mokymosi veikloje.

               30.Graikija patvirtino, kad investicijų, skirtų pradedantiems savarankišką veiklą ar verslą asmenims ir darbuotojams, perimantiems įmonę, išlaidos neviršys 15 000 EUR vienam paramos gavėjui.

               Išlaidų tinkamumo finansuoti laikotarpis

               31.2018 m. rugpjūčio 22 d. Graikija pradėjo teikti individualiems poreikiams pritaikytas paslaugas tiksliniams paramos gavėjams. Todėl šių veiksmų išlaidos bus laikomos tinkamomis finansuoti EGF lėšomis nuo 2018 m. rugpjūčio 22 d. iki 2020 m. rugpjūčio 22 d.

               32.Pirmąsias administracines išlaidas, susijusias su EGF įgyvendinimu, Graikija patyrė 2018 m. birželio 22 d. Todėl parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos laikomos tinkamomis finansuoti EGF finansinės paramos lėšomis nuo 2018 m. birželio 22 d. iki 2021 m. vasario 22 d.

               Nacionalinių ar Sąjungos fondų finansuojamų veiksmų papildomumas

               33.Nacionalinio išankstinio finansavimo ar bendro finansavimo šaltinis – Graikijos Ekonomikos ir plėtros ministerijos nacionalinė valstybės investicijų programa.

               34.Graikija patvirtino, kad pirmiau nurodytos EGF finansuojamos priemonės nebus remiamos pagal kitas Sąjungos finansines priemones.

               Tvarka, kurios laikantis buvo konsultuotasi su tiksliniais paramos gavėjais ar jų atstovais arba socialiniais partneriais, vietos ir regioninėmis valdžios institucijomis

               35.Graikija nurodė, kad paraiška ir suderintas prie individualių poreikių pritaikytų paslaugų paketas parengti konsultuojantis su Atėnų dienraščių žurnalistų sąjunga (ΕΣΗΕΑ, Atėnų dienraščių darbuotojų sąjunga (ΕΠΗΕΑ) ir Darbo ministerija 2018 m. gegužės 11 d.

               Valdymo ir kontrolės sistemos

               36.Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Graikija nurodė Komisijai, kad finansinė parama valdoma ir kontroliuojama bus tokiu būdu:

               –vadovaujančioji institucija bus NSRF
                  20
                Darbo, socialinės apsaugos ir socialinio solidarumo ministerijos vykdomasis direktoratas,

               –audito institucija bus EDEL (Finansų audito komitetas),

               –tvirtinančioji institucija bus Ekonomikos, infrastruktūros, turizmo ir jūrų ministerijos bendrai finansuojamų programų specialioji sertifikavimo ir tikrinimo tarnyba.

               Susijusios valstybės narės prisiimti įsipareigojimai

               37.Graikija pateikė visas būtinas garantijas, kad:

               –suteikiant galimybę naudotis siūlomais veiksmais ir juos įgyvendinant bus laikomasi vienodo požiūrio ir nediskriminavimo principo;

               –buvo laikytasi nacionaliniuose ir ES teisės aktuose nustatytų su kolektyviniu atleidimu susijusių reikalavimų;

               –darbuotojus atleidusios įmonės, tęsusios veiklą po atleidimo, įvykdė visus teisinius reikalavimus, susijusius su atleidimais, ir tinkamai parėmė tuos darbuotojus;

               –siūlomi veiksmai nebus finansiškai remiami iš kitų Sąjungos fondų ar pagal kitas finansines priemones ir bus išvengta bet kokio dvigubo finansavimo;

               –siūlomi veiksmai papildys struktūrinių fondų lėšomis finansuojamus veiksmus;

               –finansinė parama EGF lėšomis atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               38.EGF lėšų didžiausia metinė suma neviršija 150 mln. EUR (2011 m. kainomis), kaip nustatyta 2013 m. gruodžio 2 d. Tarybos reglamento (ES, Euratom) Nr. 1311/2013, kuriuo nustatoma 2014–2020 m. daugiametė finansinė programa
                  21
               , 12 straipsnyje.

               39.Išnagrinėjusi paraišką pagal taikytinas EGF reglamento 13 straipsnio 1 dalies sąlygas ir atsižvelgusi į tikslinių paramos gavėjų skaičių, siūlomus veiksmus ir numatytas išlaidas, Komisija siūlo mobilizuoti iš EGF 2 308 500 EUR sumą, atitinkančią 60 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               40.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
                  22
                13 punkte.

               Susiję teisės aktai

               41.Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateikia pasiūlymą pervesti 2 308 500 EUR sumą į atitinkamą biudžeto eilutę.

               42.Kartu su šiuo pasiūlymu dėl sprendimo mobilizuoti EGF lėšas Komisija įgyvendinimo aktu priims sprendimą dėl finansinės paramos, kuris įsigalios tą dieną, kai Europos Parlamentas ir Taryba priims siūlomą sprendimą mobilizuoti EGF lėšas.

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo lėšų mobilizavimo pagal
                  Graikijos paraišką „ EGF/2018/003 EL/Attica publishing“

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  23
               , ypač į jo 15 straipsnio 4 dalį,

               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  24
               , ypač į jo 13 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo (EGF) tikslas – teikti paramą atleistiems darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)EGF lėšų didžiausia metinė suma neturi viršyti 150 mln. EUR (2011 m. kainomis), kaip nustatyta Tarybos reglamento (ES, Euratom) Nr. 1311/2013
                  25
                12 straipsnyje;

               (3)2018 m. gegužės 22 d. Graikija pateikė paraišką mobilizuoti EGF lėšas dėl atleistų darbuotojų ekonomikos sektoriuje, kuris priskiriamas Europos bendrijos statistinį ekonominės veiklos rūšių klasifikatoriaus (NACE) 2 red. 58 skyriui (Leidybinė veikla) teritorinių statistinių vienetų nomenklatūros (NUTS)
                  26
                2 lygmens Graikijos Aττική (Atikos) regione (EL30). Paraiška buvo papildyta papildoma informacija, pateikta pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip išdėstyta Reglamento (ES) Nr. 1309/2013 13 straipsnyje;

               (4)todėl iš EGF turėtų būti mobilizuota 2 308 500 EUR suma finansinei paramai pagal Graikijos pateiktą paraišką suteikti;

               (5)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2018 finansinių metų Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 2 308 500 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [sprendimo priėmimo data]*.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 347, 2013 12 20, p. 855.

                     (2)

                        Pagal EGF reglamento 3 straipsnį.

                     (3)

                        2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).

                     (4)

                        OL L 393, 2006 12 30, p. 1.

                     (5)

                        Pagal Reglamento (ES) Nr. 1309/2013 7 straipsnio 4 dalį.

                     (6)

                  Šaltinis: INE/GSEE. Graikijos ekonomika ir užimtumas. 2017 m. metinė ataskaita

                     (7)

                        AMECO – tai Europos Komisijos Ekonomikos ir finansų reikalų generalinio direktorato metinė makroekonomikos duomenų bazė.

                     (8)

                  http://ec.europa.eu/eurostat/tgm/table.do?tab=table&init=1&plugin=1&language=en&pcode=tps00203

                     (9)

                  Šaltinis: INE/GSEE. Graikijos ekonomika ir užimtumas. 2017 m. metinė ataskaita

                     (10)

                        Ten pat.

                     (11)

                        Ten pat.

                     (12)

                  https://www.ibhs.gr/joomla-pages/joomla-content/list-all-categories/23-news/arthrography/172-newspapers-magazines

                     (13)

                        „EGF/2009/024 NL Noord Holland and Zuid Holland publishing“, COM(2010) 532.
                     „EGF/2014/018 GR Attica publishing“, COM(2015) 040, ir ši paraiška.

                     (14)

                  The influence of electronic media on the changing attitudes of the reading audience towards the printed press. Karamanlis Michalis, Atėnai, 2016 m. rugsėjis.

                     (15)

                        Šaltinis: ELSTAT
                  2018 m. balandžio 12 d. pranešimas spaudai

                     (16)

                        Šaltinis: OAED.
                  2018 m. sausio mėn. OAED įregistruoti darbo ieškantys bedarbiai.

                     (17)

                        Ten pat.

                     (18)

                        „EGF/2014/018 GR Attica publishing“, COM(2015) 040.

                     (19)

                        Bendros sumos netikslios dėl suapvalinimo.

                     (20)

                        Nacionalinis strateginis gairių dokumentas (NSRF).

                     (21)

                        OL L 347, 2013 12 20, p. 884.

                     (22)

                        OL C 373, 2013 12 20, p. 1.

                     (23)

                        OL L 347, 2013 12 20, p. 855.

                     (24)

                        OL C 373, 2013 12 20, p. 1.

                     (25)

                        2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).

                     (26)

                        2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).


               EUROPOS KOMISIJA
            Briuselis, 2018 12 07
            COM(2018) 799 final
            2018/0410(NLE)
            Pasiūlymas
            TARYBOS SPRENDIMAS
            dėl Europos Sąjungos ir Serbijos Respublikos susitarimo dėl Europos sienų ir pakrančių apsaugos agentūros Serbijos Respublikoje vykdomų veiksmų statuso pasirašymo Sąjungos vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               2016 m. rugsėjo 14 d. Europos Parlamento ir Tarybos reglamento (ES) 2016/1624 dėl Europos sienų ir pakrančių apsaugos pajėgų
                  1
                54 straipsnio 3 dalyje nustatyta, kad Europos sienų ir pakrančių apsaugos agentūra gali koordinuoti valstybių narių ir trečiųjų valstybių operatyvinį bendradarbiavimą išorės sienų valdymo srityje. Todėl Agentūra prie išorės sienų gali vykdyti veiksmus, susijusius su viena arba daugiau valstybių narių ir trečiąja valstybe, kuri yra bent vienos iš tų valstybių narių kaimynė, su sąlyga, kad ta kaimyninė valstybė su tuo sutinka, be kita ko, tos trečiosios valstybės teritorijoje.

               Pagal Reglamento (ES) 2016/1624 54 straipsnio 4 dalį tais atvejais, kai yra numatyta į trečiąją valstybę siųsti Europos sienų ir pakrančių apsaugos būrius, kad jie naudodamiesi vykdomaisiais įgaliojimais dalyvautų vykdant veiksmus, arba kai to reikia vykdant kitus veiksmus trečiosiose valstybėse, Sąjunga ir atitinkama trečioji valstybė turi sudaryti susitarimą dėl statuso. Susitarimas dėl statuso apima visus veiksmams vykdyti būtinus aspektus. Visų pirma jame nustatoma operacijos apimtis, civilinė ir baudžiamoji atsakomybė ir būrių narių užduotys ir įgaliojimai. Susitarimu dėl statuso užtikrinama, kad vykdant tas operacijas būtų visapusiškai gerbiamos pagrindinės teisės.

               Remdamasi Tarybos priimtais derybiniais nurodymais, Europos Komisija vedė derybas su Serbijos Respublika dėl susitarimo dėl Europos sienų ir pakrančių apsaugos agentūros Serbijos Respublikoje vykdomų veiksmų (toliau – susitarimas dėl statuso), kad būtų sukurta teisinė sistema, pagal kurią būtų galima nedelsiant imtis veiksmų pagal parengtus veiklos planus, kai prireiks greitai reaguoti. Nors migracijos srautai regione yra daug mažesni nei 2015–2016 m., organizuoto nusikalstamumo tinklai prisitaiko prie naujų aplinkybių ir greitai keičia neteisėto migrantų gabenimo maršrutus ir metodus. Patvirtinus susitarimą dėl statuso, atsakingos Serbijos Respublikos valdžios institucijos ir ES valstybės narės, koordinuojamos Europos sienų ir pakrančių apsaugos agentūros, galės greičiau reaguoti į tokius galimus pokyčius.

               Pridėtas pasiūlymas dėl Tarybos sprendimo yra teisinė priemonė Europos Sąjungos ir Serbijos Respublikos susitarimui dėl statuso pasirašyti.

               2017 m. vasario 21 d. Komisija gavo Tarybos leidimą pradėti derybas su Serbijos Respublika dėl susitarimo dėl Europos sienų ir pakrančių apsaugos agentūros Serbijos Respublikoje vykdomų veiksmų statuso.

               Derybos dėl susitarimo dėl statuso pradėtos 2017 m. balandžio 7 d., o jų antras etapas – 2017 m. gegužės 11 d. Galutinis susitarimas pasiektas 2018 m. rugpjūčio 3 d. Susitarimą dėl statuso 2018 m. rugsėjo 20 d. Belgrade parafavo už migraciją, vidaus reikalus ir pilietiškumą atsakingas Komisijos narys D. Avramopoulos ir Serbijos Respublikos vidaus reikalų ministras N. Stefanovićius.

               Komisijos manymu, Tarybos derybiniuose nurodymuose išdėstyti tikslai buvo pasiekti ir susitarimo dėl statuso projektas Sąjungai yra priimtinas.

               Valstybės narės buvo informuotos ir su jomis buvo konsultuotasi atitinkamoje Tarybos darbo grupėje.

               •Suderinamumas su toje pačioje politikos srityje galiojančiomis nuostatomis

               Šešiolika valstybių narių  yra sudariusios dvišalius susitarimus su Serbijos Respublika, kurie apima keletą bendrų priemonių, kaip antai patikrinimus kertant sieną, stebėjimą, patruliavimą, grąžinimą ir kt. Taip pat jau galioja Serbijos Respublikos vidaus reikalų ministerijos ir Europos sienų ir pakrančių apsaugos agentūros darbinis susitarimas, kuris visų pirma apima reguliarų Serbijos pasienio policijos atstovų dalyvavimą stebėtojų teisėmis, sutarus su priimančiąja valstybe nare, Europos sienų ir pakrančių apsaugos agentūros koordinuojamose bendrose operacijose valstybių narių teritorijoje.

               •Suderinamumas su kitomis Sąjungos politikos sritimis

               Europos migracijos darbotvarkė
                  2
                grindžiama keturiais ramsčiais. Vienas jų – sienų valdymas. Tai reiškia, kad būtina geriau valdyti ES išorės sieną, visų pirma užtikrinant solidarumą su prie išorės sienų esančiomis valstybėmis narėmis ir didinant sienų kirtimo efektyvumą. Sustiprintos Serbijos Respublikos sienų kontrolės teigiamas poveikis taip pat bus jaučiamas prie ES išorės sienų, visų pirma prie Bulgarijos, Kroatijos, Vengrijos ir Rumunijos išorės sienų, taip pat prie Serbijos Respublikos sienų. Tolesnis saugumo prie išorės sienų stiprinimas taip pat atitinka Europos saugumo darbotvarkę
                  3
               .

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Šio pasiūlymo dėl Tarybos sprendimo teisinis pagrindas yra SESV 77 straipsnio 2 dalies b ir d punktai ir 79 straipsnio 2 dalies c punktas kartu su SESV 218 straipsnio 5 dalimi.

               ES kompetencija sudaryti susitarimą dėl statuso yra aiškiai nustatyta Reglamento (ES) 2016/1624 54 straipsnio 4 dalyje, kurioje nustatyta, kad kai yra numatyta į trečiąją valstybę siųsti Europos sienų ir pakrančių apsaugos būrius, kad jie naudodamiesi vykdomaisiais įgaliojimais dalyvautų vykdant veiksmus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso.

               Pagal SESV 3 straipsnio 2 dalį Sąjunga turi išimtinę kompetenciją sudaryti tarptautinį susitarimą, kai jo sudarymas numatytas Sąjungos teisėkūros procedūra priimtame akte. Reglamento (ES) 2016/1624 54 straipsnio 4 dalyje nustatyta, kad Europos Sąjunga su atitinkama trečiąja valstybe sudaro susitarimą dėl statuso. Taigi, pridedamas susitarimas su Serbijos Respublika priklauso išimtinei Europos Sąjungos kompetencijai.

               •Subsidiarumo principas (neišimtinės kompetencijos atveju)

                  Netaikoma.

               •Proporcingumo principas

               Kadangi organizuoto nusikalstamumo tinklai greitai keičia neteisėto migrantų gabenimo maršrutus ir metodus, būtina, kad ES prisidėtų stiprinant kontrolę prie Serbijos Respublikos sienų. Būtina patvirtinti susitarimą dėl statuso, kad atsakingos Serbijos Respublikos valdžios institucijos ir ES valstybės narės, koordinuojamos Europos sienų ir pakrančių apsaugos agentūros, galėtų greičiau reaguoti į tokius galimus pokyčius. Pagal šį susitarimą, prasidėjus staigiam neteisėtų migrantų antplūdžiui, Europos sienų ir pakrančių apsaugos agentūra galės Serbijos Respublikoje dislokuoti Europos sienų ir pakrančių apsaugos būrius.

               •Priemonės pasirinkimas

                  Šis pasiūlymas pagrįstas SESV 218 straipsnio 5 dalimi, kurioje numatyta dėl tarptautinių susitarimų priimti Tarybos sprendimus. Kitų teisinių priemonių, kuriomis būtų galima pasiekti šio pasiūlymo tikslą, nenumatyta.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma

               •Konsultacijos su suinteresuotosiomis šalimis

                  Netaikoma

               •Tiriamųjų duomenų rinkimas ir naudojimas

                  Netaikoma

               •Poveikio vertinimas

                  Deryboms dėl susitarimo dėl statuso poveikio įvertinti nereikėjo.

               •Reglamentavimo tinkamumas ir supaprastinimas

               Kadangi tai bus naujas susitarimas, esamų priemonių vertinimo ir tinkamumo patikrų nebuvo galima atlikti.

               •Pagrindinės teisės

                  Į susitarimą dėl statuso įtrauktos nuostatos, kuriomis užtikrinama, kad būtų apsaugotos pagrindinės asmenų, kuriems daro poveikį Europos sienų ir pakrančių apsaugos agentūros koordinuojamuose veiksmuose dalyvaujančių būrių narių veiksmai, teisės.

                  Nuostatos dėl pagrindinių teisių išsamiau paaiškintos 5 punkte „Kiti elementai“.

               4.POVEIKIS BIUDŽETUI

               Susitarimas dėl statuso savaime neturi finansinio poveikio. Išlaidos susidarys Europos sienų ir pakrančių apsaugos agentūros būrius faktiškai nusiuntus pagal veiklos planą ir atitinkamą dotacijos susitarimą; tos išlaidos turės būti padengtos iš Europos sienų ir pakrančių apsaugos agentūros biudžeto. Pagal susitarimą dėl statuso ateityje vykdomi veiksmai bus finansuojami pačios Europos sienų ir pakrančių apsaugos agentūros ištekliais.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

               Komisija užtikrins tinkamą susitarimo dėl statuso įgyvendinimo stebėseną.

               Serbijos Respublikos ir Europos sienų ir pakrančių apsaugos agentūra kartu vertins kiekvieną bendrą operaciją arba skubią pasienio pagalbą.

               Visų pirma Europos sienų ir pakrančių apsaugos agentūra, Serbijos Respublika ir valstybės narės, dalyvaujančios vykdant konkretų veiksmą, pabaigusios vykdyti kiekvieną veiksmą parengia ataskaitą apie susitarimo nuostatų, įskaitant dėl asmens duomenų tvarkymo, taikymą.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

               Susitarimo taikymo sritis

               Pagal šį susitarimą Europos sienų ir pakrančių apsaugos agentūra galės į Serbijos Respubliką nusiųsti Europos sienų ir pakrančių apsaugos būrius, kurie naudodamiesi vykdomaisiais įgaliojimais vykdys bendras operacijas ir teiks skubią pasienio pagalbą. Nors šiuo susitarimu neišplečiama Europos bendrijos ir Serbijos Respublikos susitarimo dėl be leidimo gyvenančių asmenų readmisijos (toliau – EB ir Serbijos Respublikos readmisijos susitarimas)
                  4
                taikymo sritis, vykdant konkrečią grąžinimo operaciją Europos sienų ir pakrančių apsaugos būriai taip pat gali padėti Serbijos Respublikai nustatyti į Serbijos Respubliką grąžintinus asmenis pagal EB ir Serbijos Respublikos readmisijos susitarimą.

               Europos sienų ir pakrančių apsaugos pajėgų būriai gali būti nusiųsti tik į tuos Serbijos Respublikos teritorijos regionus, kurie ribojasi su ES išorės sienomis; būrio nariai tose Serbijos Respublikos srityse turi vykdomuosius įgaliojimus, kaip nustatyta veiklos plane.

               Veiksmo pradėjimas

               Agentūra gali siūlyti pradėti veiksmą. Serbijos Respublikos kompetentingos institucijos gali prašyti Agentūros apsvarstyti galimybę pradėti veiksmą. Norint vykdyti veiksmą, reikia gauti Serbijos Respublikos kompetentingų institucijų ir Agentūros sutikimą.

               Veiklos planas

               Prieš kiekvieną bendrą operaciją arba skubią pasienio pagalbą, Agentūra ir Serbijos Respublika turi susitarti dėl veiklos plano. Šiam veiklos planui taip pat turi pritarti su operacijos vykdymo teritorija besiribojanti (-čios) valstybė (-s) narė (-s).

               Plane išsamiai išdėstomi organizaciniai ir procedūriniai bendros operacijos ar skubios pasienio pagalbos aspektai, įskaitant padėties aprašymą ir vertinimą, operacijos tikslą ir uždavinius, nurodoma siųstina techninė įranga, pateikiamas įgyvendinimo planas, bendradarbiavimo su kitomis trečiosiomis valstybėmis, kitomis Sąjungos agentūromis ir įstaigomis arba tarptautinėmis organizacijomis nuostatos, taip pat nuostatos dėl pagrindinių teisių, įskaitant asmens duomenų apsaugą, nuostatos dėl koordinavimo, vadovavimo, kontrolės, ryšių ir atskaitomybės struktūros, organizacinių susitarimų ir logistikos, aptariami bendros operacijos arba skubios pasienio pagalbos vertinimo ir finansiniai aspektai.

               Būrio narių užduotys ir įgaliojimai

               Paprastai būriams suteikiamas leidimas vykdyti užduotis ir vykdomuosius įgaliojimus, būtinus sienų kontrolės ir grąžinimo operacijoms vykdyti. Jie laikosi nacionalinių Serbijos Respublikos įstatymų.

               Būriai Serbijos Respublikos teritorijoje veikia tik pagal Serbijos Respublikos sienos apsaugos pareigūnų arba kitų policijos pareigūnų nurodymus ir jiems esant.

               Būrio nariai, jei reikia, dėvi savo uniformas; ant savo uniformų jie turi matomą asmens identifikatorių ir ryši mėlyną raištį su Europos Sąjungos ir Agentūros emblemomis. Jie taip pat privalo turėti akreditavimo dokumentą, kad juos Serbijos Respublikos nacionalinės valdžios institucijos galėtų aiškiai identifikuoti.

               Būrio nariai gali nešiotis tarnybinius ginklus, šaudmenis ir įrangą, leidžiamus pagal jų valstybės nacionalinę teisę ir Serbijos Respublikos teisę. Serbijos Respublikos valdžios institucijos Agentūrai iš anksto praneša apie leidžiamus nešiotis tarnybinius ginklus, šaudmenis ir įrangą, taip pat apie teisės aktus, reglamentuojančius jų naudojimą, ir jų naudojimo sąlygas.

               Būrio nariai gali naudoti jėgą, taip pat panaudoti tarnybinį ginklą, šaudmenis ir įrangą gavę savo valstybės ir Serbijos Respublikos valdžios institucijų leidimą, dalyvaujant Serbijos Respublikos sienos apsaugos pareigūnams ar kitiems atitinkamiems darbuotojams ir pagal Serbijos Respublikos teisę. Serbijos Respublikos valdžios institucijos taip pat gali leisti būrio nariams panaudoti jėgą nedalyvaujant jų sienos apsaugos pareigūnams. Būrio nariai ginklus gali naudoti tik tada, kai to neišvengiamai reikia savigynai, gyvybei pavojų keliančiam išpuoliui prieš juos ar kitą asmenį nedelsiant atremti, laikantis Serbijos Respublikos teisės aktų.

               Gavusios prašymą Serbijos Respublikos kompetentingos institucijos gali perduoti duomenų bazėse esančią informaciją būrio nariams, jei tai būtina jų užduotims vykdyti. Agentūra Serbijos Respublikos kompetentingoms institucijoms taip pat gali perduoti veiklos tikslams pasiekti būtinos informacijos.

               Veiksmo sustabdymas ir nutraukimas

               Tiek Agentūra, tiek Serbijos Respublikos valdžios institucijos gali sustabdyti arba nutraukti veiksmą, jeigu jos mano, kad kita Šalis nesilaiko susitarimo arba veiklos plano nuostatų.

               Būrio narių privilegijos ir imunitetai

               Būrio nariai turi imunitetą nuo Serbijos Respublikos baudžiamosios jurisdikcijos dėl visų veiksmų, padarytų vykdant oficialias funkcijas (tarnybines pareigas), tačiau jie neturės tokio imuniteto dėl veiksmų, kuriuos jie padarys nevykdydami tarnybinių pareigų.

               Veiklos plane tiksliai nustatyti veiksmai, dėl kurių suteikiamas imunitetas Serbijos Respublikos baudžiamosios jurisdikcijos atžvilgiu.

               Jeigu būrio narys apkaltinamas nusikalstama veika, Agentūros vykdomasis direktorius prieš pradedant teisminį procesą Serbijos Respublikos kompetentingoms institucijoms patvirtina, ar atitinkamą veiksmą būrio narys padarė vykdydamas oficialias funkcijas. Agentūros vykdomasis direktorius priima sprendimą nuodugniai apsvarstęs visus sienos apsaugos pareigūną ar kitą susijusį darbuotoją nusiuntusios valstybės narės kompetentingos institucijos ir Serbijos Respublikos kompetentingos institucijos pareiškimus.

               Tai, kad būrio nariams suteiktos privilegijos ir imunitetas nuo Serbijos Respublikos baudžiamosios jurisdikcijos, nereiškia, kad jiems netaikoma buveinės valstybės narės jurisdikcija.

               Panaši tvarka taikoma būrio narių civilinei ir administracinei atsakomybei.

               Valstybė narė, nusiuntusi atitinkamą sienos apsaugos pareigūną ar kitą susijusį darbuotoją, gali panaikinti būrių nariams taikomą imunitetą nuo Serbijos Respublikos baudžiamosios, civilinės ir administracinės jurisdikcijos. Toks panaikinimas visada turi būti aiškiai suformuluotas.

               Susitarime numatyta žalos atlyginimo tvarka. Žalos atlyginimo tvarka grindžiama Reglamento (ES) 2016/1624 dėl Europos sienų ir pakrančių apsaugos pajėgų 42 straipsniu. Jeigu žalą padaro būrio narys vykdydamas tarnybines pareigas, ją turi atlyginti Serbijos Respublika. Jeigu žalą padaro dalyvaujančiosios valstybės narės būrio narys vykdydamas tarnybines pareigas dėl didelio neatsargumo ar tyčinio nusižengimo, arba jeigu žala padaryta nevykdant tarnybinių pareigų, Serbijos Respublika gali prašyti per Agentūros vykdomąjį direktorių, kad žalą atlygintų atitinkama dalyvaujanti valstybė narė. Jeigu žalą padaro Agentūros darbuotojas, Serbijos Respublika gali prašyti, kad žalą atlygintų Agentūra.

               Būrio nariams negalima taikyti jokių vykdymo priemonių, išskyrus atvejus, kai jiems iškeliama su jų oficialiomis funkcijomis nesusijusi baudžiamoji ar civilinė byla.

               Būrio narių nuosavybė, kuri yra būtina jų oficialioms funkcijoms vykdyti, negali būti konfiskuojama. Civilinėse bylose būrio nariams netaikomi jokie asmens laisvės apribojimai ar kitos suvaržymo priemonės.

               Būrio nariams Agentūrai suteiktų paslaugų atžvilgiu netaikomos socialinės apsaugos nuostatos, kurios gali galioti Serbijos Respublikoje. Jų tarnybinės pajamos ir atlyginimai, kuriuos jiems moka Agentūra arba jų valstybės narės, ir pajamos, gaunamos ne Serbijos Respublikoje, neapmokestinamos Serbijos Respublikos mokesčiais.

               Serbijos Respublikos valdžios institucijos leidžia įvežti ir išvežti būrio narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas.

               Būrio narių asmeninis bagažas gali būti tikrinamas, jeigu pagrįstai manoma, kad jame yra daiktų, kurie nėra skirti būrio narių asmeniniam naudojimui, arba daiktų, kuriuos įvežti ar išvežti draudžiama įstatymu, arba kuriems taikomos Serbijos Respublikos karantino taisyklės. Toks asmeninio bagažo patikrinimas atliekamas tik dalyvaujant atitinkam (-iems) būrio nariui (-iams) arba Agentūros įgaliotam atstovui.

               Būrio narių dokumentai, korespondencija ir nuosavybė neliečiami, išskyrus atvejus, kai taikomos vykdymo priemonės. Būrio nariai nėra įpareigoti duoti liudytojo parodymų.

               Akreditavimo dokumentas

               Agentūra, bendradarbiaudama su Serbijos Respublika, būrio nariams išduoda akreditavimo dokumentą, kuriuo remdamosi Serbijos Respublikos valdžios institucijos galėtų nustatyti būrio nario tapatybę ir kuriuo būtų įrodomos turėtojo teisės vykdyti užduotis ir šiame susitarime ir veiklos plane nustatytus įgaliojimus. Akreditavimo dokumentas, kartu su galiojančiu kelionės dokumentu, suteikia būrio nariui galimybę į Serbijos Respubliką patekti be vizos ar išankstinio leidimo. Pasibaigus veiksmams jis grąžinamas Agentūrai. Iki šio susitarimo taikymo pradžios ir kiekvieną kartą pakeitus šabloną Agentūra pateikia Serbijos Respublikos kompetentingoms institucijoms akreditavimo dokumento pavyzdį.

               Pagrindinės teisės

               Būrio nariai, vykdydami savo užduotis ir įgaliojimus, visapusiškai gerbia pagrindines teises ir laisves, įskaitant teisę pasinaudoti prieglobsčio prašymo nagrinėjimo procedūromis, taip pat gerbia žmogaus orumą, laikosi kankinimo ir nežmoniško ar žeminančio elgesio draudimo principų, gerbia teisę į laisvę, laikosi negrąžinimo ir kolektyvinio asmenų išsiuntimo draudimo principo, taip pat gerbia vaiko teises ir teisę į privatų ir šeimos gyvenimą. Jie savavališkai nediskriminuoja asmenų dėl jokių priežasčių, įskaitant dėl lyties, rasinės ar etninės kilmės, religijos ar tikėjimo, negalios, amžiaus ar seksualinės orientacijos. Visos priemonės, kuriomis daromas poveikis pagrindinėms teisėms ir laisvėms, turi būti proporcingos tokiomis priemonėmis siekiamiems tikslams ir jomis turi būti paisoma šių pagrindinių teisių ir laisvių esmės.

               Kiekviena Šalis turi nustatyti skundų nagrinėjimo mechanizmą, skirtą pareiškimams, kad jos darbuotojai pažeidė pagrindines teises, nagrinėti. Agentūra nustatė Reglamento (ES) 2016/1624 dėl Europos sienų ir pakrančių apsaugos pajėgų 72 straipsnyje nurodytą skundų nagrinėjimo mechanizmą, todėl šią prievolę įvykdė. Tokius pareiškimus galėtų nagrinėti Serbijos Respublikos ombudsmenas (toliau – teisių apsaugos pareigūnas), nebent Serbijos Respublikos valdžios institucijos nuspręstų nustatyti mechanizmą, konkrečiai skirtą pagal šį susitarimą pateiktiems skundams nagrinėti.

               Asmens duomenų tvarkymas

               Asmens duomenis tvarko būrio nariai, jei tai būtina ir proporcinga pagal Agentūrai ir ES valstybėms narėms taikomas taisykles. Serbijos Respublikos institucijos asmens duomenis tvarko laikydamosi savo nacionalinės teisės aktų.

               Kaskart baigusios vykdyti veiksmus Agentūra, dalyvaujančiosios valstybės narės ir Serbijos Respublikos valdžios institucijos rengia bendrą asmens duomenų tvarkymo ataskaitą. Ši ataskaita siunčiama Agentūros pagrindinių teisių pareigūnui bei duomenų apsaugos pareigūnui ir Serbijos Respublikos kompetentingai duomenų apsaugos institucijai. Agentūros pagrindinių teisių pareigūnas ir duomenų apsaugos pareigūnas atsiskaito Agentūros vykdomajam direktoriui.

               Ginčai ir aiškinimas

               Visus klausimus, kylančius dėl šio susitarimo taikymo, bendrai sprendžia Serbijos Respublikos kompetentingos institucijos ir Agentūros atstovai; jie konsultuojasi su valstybe (-ėmis) nare (-ėmis), kuri (-ios) yra Albanijos Respublikos kaimynė (-ės).

               Nepavykus iš anksto susitarti, ginčai dėl šio susitarimo aiškinimo ar taikymo sprendžiami vien tik Serbijos Respublikos ir Europos Komisijos derybomis, o Europos Komisija konsultuojasi su bet kuria valstybe nare, kuri yra Serbijos Respublikos kaimynė.

               Už šio susitarimo įgyvendinimą atsakingos kompetentingos institucijos

               Serbijos Respublikos vardu šį susitarimą įgyvendinanti kompetentinga institucija yra už vidaus reikalus atsakinga ministerija. Europos Sąjungos vardu – Europos sienų ir pakrančių apsaugos agentūra.

               Bendros deklaracijos

               Abi Šalys atkreipia dėmesį į tai, kad Europos sienų ir pakrančių apsaugos agentūra rems Serbijos Respublikos veiksmingą jos sienų su bet kuria šalimi, kuri nėra Europos Sąjungos narė, kontrolę kitais būdais nei vien siunčiant Europos sienų ir pakrančių apsaugos būrius vykdyti įgaliojimus.

               Abi Šalys sutaria, kad šis susitarimas ar Šalių arba jų vardu jį įgyvendinant įvykdyti veiksmai, įskaitant veiklos plano sudarymą ir dalyvavimą tarpvalstybinėse operacijose, neturi jokio poveikio Serbijos Respublikos ir Europos Sąjungos valstybių narių teritorijų statusui ir ribų nustatymui pagal tarptautinę teisę.

               Prie susitarimo pridedamoje bendroje deklaracijoje aprašomas glaudus Norvegijos, Islandijos, Šveicarijos ir Lichtenšteino bendradarbiavimas įgyvendinant, taikant ir plėtojant Šengeno acquis.

               2018/0410 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Serbijos Respublikos susitarimo dėl Europos sienų ir pakrančių apsaugos agentūros Serbijos Respublikoje vykdomų veiksmų statuso pasirašymo Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies b ir d punktus ir 79 straipsnio 2 dalies c punktą kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)pagal Reglamento (ES) 2016/1624
                  5
                54 straipsnio 4 dalį tais atvejais, kai yra numatyta į trečiąją valstybę siųsti Europos sienų ir pakrančių apsaugos būrius, kad jie naudodamiesi vykdomaisiais įgaliojimais dalyvautų vykdant veiksmus, arba kai to reikia vykdant kitus veiksmus trečiosiose valstybėse, Sąjunga ir atitinkama trečioji valstybė turi sudaryti susitarimą dėl statuso. Susitarimas dėl statuso turėtų apimti visus veiksmams vykdyti būtinus aspektus;

               (2)2017 m. vasario 21 d. Taryba įgaliojo Komisiją pradėti derybas su Serbijos Respublika dėl susitarimo dėl Europos sienų ir pakrančių apsaugos agentūros Serbijos Respublikoje vykdomų veiksmų statuso;

               (3)derybos dėl susitarimo dėl statuso pradėtos 2017 m. balandžio 7 d. ir sėkmingai baigtos, 2018 m. rugsėjo 20 d. parafavus Europos Sąjungos ir Serbijos Respublikos susitarimą dėl Europos sienų ir pakrančių apsaugos agentūros Serbijos Respublikoje vykdomų veiksmų (toliau – susitarimas dėl statuso);

               (4)šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB
                  6
               . Todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB
                  7
               . Todėl Airija nedalyvauja priimant šį sprendimą ir jis nėra jai privalomas ar taikomas;

               (6)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;

               (7)todėl susitarimas Sąjungos vardu turėtų būti pasirašytas ir prie susitarimo pridėta deklaracija patvirtinta su sąlyga, kad jis bus sudarytas vėliau,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos Sąjungos ir Serbijos Respublikos susitarimo dėl Europos sienų ir pakrančių apsaugos agentūros Serbijos Respublikoje vykdomų veiksmų (toliau – Susitarimas) pasirašymas su sąlyga, kad minėtas susitarimas bus sudarytas.

               2 straipsnis

               Sąjungos vardu patvirtinamos prie šio sprendimo pridedamos deklaracijos.

               3 straipsnis

               Tarybos generalinis sekretoriatas parengia įgaliojamąjį raštą, kuriuo Susitarimo derybininko nurodytam (-iems) asmeniui (-ims) suteikiami įgaliojimai pasirašyti Susitarimą su sąlyga, kad jis bus sudarytas.

               4 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 251, 2016 9 16, p. 1.

                     (2)

                        COM(2015) 240 final.

                     (3)

                        COM(2015) 185 final.

                     (4)

                        OL L 334, 2007 12 19, p. 46.

                     (5)

                        2016 m. rugsėjo 14 d. Europos Parlamento ir Tarybos reglamentas (ES) 2016/1624 dėl Europos sienų ir pakrančių apsaugos pajėgų, kuriuo iš dalies keičiamas Europos Parlamento ir Tarybos reglamentas (ES) 2016/399 ir panaikinami Europos Parlamento ir Tarybos reglamentas (EB) Nr. 863/2007, Tarybos reglamentas (EB) Nr. 2007/2004 ir Tarybos sprendimas 2005/267/EB (OL L 251, 2016 9 16, p. 1).

                     (6)

                        2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

                     (7)

                        2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

    ---documentbreak---

               EUROPOS KOMISIJA
            Briuselis, 2018 12 07
            COM(2018) 799 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Serbijos Respublikos susitarimo dėl Europos sienų ir pakrančių apsaugos agentūros Serbijos Respublikoje vykdomų veiksmų statuso pasirašymo Sąjungos vardu

               PRIEDAS

               SUSITARIMAS

               Europos Sąjungos ir Serbijos Respublikos susitarimas dėl Europos sienų ir pakrančių apsaugos agentūros Serbijos Respublikoje vykdomų veiksmų

               EUROPOS SĄJUNGA

               ir SERBIJOS RESPUBLIKA,

               toliau – Šalys,

               KADANGI gali susidaryti padėtis, kai Europos sienų ir pakrančių apsaugos agentūrai teks koordinuoti ES valstybių narių ir Serbijos Respublikos operatyvinį bendradarbiavimą, taip pat ir Serbijos Respublikos teritorijoje,

               KADANGI reikėtų nustatyti teisinę sistemą, t. y. parengti susitarimą dėl statuso susidarius padėčiai, kai Europos sienų ir pakrančių apsaugos agentūros būrio nariai Serbijos Respublikos teritorijoje gali naudotis vykdomaisiais įgaliojimais,

               KADANGI Šalys, įgyvendindamos šį susitarimą dėl statuso, tinkamai atsižvelgia į pridedamas deklaracijas,

               ATSIŽVELGDAMOS į tai, kad visi Europos sienų ir pakrančių apsaugos agentūros veiksmai Serbijos Respublikos teritorijoje turi būti vykdomi visiškai gerbiant pagrindines teises,

               NUSPRENDĖ SUDARYTI ŠĮ SUSITARIMĄ:

               1 straipsnis

               Susitarimo taikymo sritis

               1. Šis susitarimas taikomas visiems Serbijos Respublikos ir Europos sienų ir pakrančių apsaugos agentūros bendradarbiavimo aspektams, kurie būtini Europos sienų ir pakrančių apsaugos agentūros veiksmams vykdyti, kuriuos gali tekti vykdyti Serbijos Respublikos teritorijoje ir dėl kurių Europos sienų ir pakrančių apsaugos agentūros būrio nariams gali būti suteikti vykdomieji įgaliojimai.

               2.Šiuo susitarimu neišplečiama Europos bendrijos ir Serbijos Respublikos susitarimo dėl neteisėtai gyvenančių asmenų readmisijos (toliau – ES ir Serbijos Respublikos readmisijos susitarimas) taikymo sritis. Kalbant apie 2 straipsnio d punkte apibrėžtas grąžinimo operacijas, šis susitarimas yra susijęs tik su operatyvine pagalba grąžinimo operacijoms, vykdomoms pagal ES ir Serbijos Respublikos readmisijos susitarimą.

               3.Šis susitarimas taikomas Serbijos Respublikai. Šis susitarimas netaikomas Kosovui
                  1
               *.

               2 straipsnis

               Terminų apibrėžtys

               Susitarime vartojamų terminų apibrėžtys:

               a)
                     veiksmas – bendra operacija, skubi pasienio pagalba arba grąžinimo operacija;

               b)
                     bendra operacija – veiksmai, kuriais siekiama prie valstybės narės išorės sienų, kurios ribojasi su Serbijos Respublika, sustabdyti neteisėtą imigraciją arba tarpvalstybinį nusikalstamumą, arba veiksmai, kuriais siekiama teikti daugiau techninės ir operatyvinės pagalbos ir kurie vykdomi Serbijos Respublikos teritorijoje;

               c)
                     skubi pasienio pagalba – veiksmai, kuriais siekiama skubiai reaguoti į konkrečius ir neproporcingus sunkumus prie Serbijos Respublikos sienų, kurios ribojasi su valstybe nare, ir kurie ribotą laikotarpį vykdomi Serbijos Respublikos teritorijoje;

               d)
                     grąžinimo operacija – Agentūros rengiama arba koordinuojama ir vienos arba daugiau valstybių narių techninėmis ir operatyvinėmis priemonėmis remiama operacija, per kurią asmenys, dėl kurių grąžinimo priimtas galutinis sprendimas, iš vienos arba daugiau valstybių narių priverstinai arba savanoriškai grąžinami į Serbijos Respubliką, vadovaujantis Europos bendrijos ir Serbijos Respublikos susitarimu dėl be leidimo gyvenančių asmenų readmisijos;

               e)
                     sienų kontrolė – asmenų, kelionės dokumentų, transporto priemonės ir kertant sieną turimų daiktų kontrolė, kuri apima patikrinimus kertant sieną ir sienos stebėjimą tarp sienos perėjimo punktų;

               f)
                     būrio narys – arba Agentūros darbuotojas, arba sienos apsaugos pareigūnų ir kitų atitinkamų darbuotojų iš dalyvaujančiųjų valstybių narių, įskaitant sienos apsaugos pareigūnus ir kitus atitinkamus darbuotojus, kuriuos valstybės narės deleguoja į Agentūrą, būrio narys, siunčiamas vykdant veiksmus;

               g)
                     valstybė narė – Europos Sąjungos valstybė narė;

               h)
                     buveinės valstybė narė – valstybė narė, kurios sienos apsaugos pareigūnas arba kitas atitinkamas darbuotojas yra būrio narys;

               i)
                     asmens duomenys – bet kokie duomenys, susiję su fiziniu asmeniu, kurio tapatybė yra nustatyta arba gali būti nustatyta; asmuo, kurio tapatybę galima nustatyti, yra asmuo, kurio tapatybę tiesiogiai ar netiesiogiai galima nustatyti, visų pirma pagal identifikatorių, kaip antai vardą ir pavardę, identifikavimo numerį, t. y. unikalų piliečio identifikavimo numerį, buvimo vietos duomenis, interneto identifikatorių arba pagal vieną ar kelias to fizinio asmens fizinės, fiziologinės, genetinės, psichinės, ekonominės, kultūrinės ar socialinės tapatybės požymius;

               j)
                     dalyvaujančioji valstybė narė – valstybė narė, kuri dalyvauja vykdant veiksmus Serbijos Respublikoje ir teikia techninę įrangą, siunčia sienos apsaugos pareigūnus ir kitus atitinkamus darbuotojus, kurie siunčiami kaip būrio nariai;

               k)
                     Agentūra – Reglamentu (ES) 2016/1624 dėl Europos sienų ir pakrančių apsaugos pajėgų įsteigta Europos sienų ir pakrančių apsaugos agentūra.

               3 straipsnis

               Veiksmo ir veiklos plano pradėjimas

               1. Agentūra gali imtis iniciatyvos pasiūlyti Serbijos Respublikos kompetentingoms institucijoms pradėti veiksmą. Serbijos Respublikos kompetentingos institucijos gali prašyti Agentūros apsvarstyti galimybę pradėti veiksmą.

               2. Norint vykdyti veiksmą, reikia gauti ir Serbijos Respublikos kompetentingų institucijų, ir Agentūros sutikimą.

               3. Kai vykdoma bendra operacija arba teikiama skubi pasienio pagalba, Agentūra ir Serbijos Respublika susitaria dėl bendro veiklos plano. Europos Komisija užtikrina, kad būtų laikomasi Reglamento dėl Europos sienų ir pakrančių apsaugos pajėgų 54 straipsnio 3 dalies nuostatų.

               Plane išsamiai išdėstomi organizaciniai ir procedūriniai bendros operacijos ar skubios pasienio pagalbos aspektai, įskaitant padėties aprašymą ir vertinimą, operacijos tikslą ir uždavinius, nurodoma siųstina techninė įranga, pateikiamas įgyvendinimo planas, bendradarbiavimo su kitomis trečiosiomis valstybėmis, kitomis Sąjungos agentūromis ir įstaigomis arba tarptautinėmis organizacijomis nuostatos, taip pat nuostatos dėl pagrindinių teisių, įskaitant asmens duomenų apsaugą, nuostatos dėl koordinavimo, vadovavimo, kontrolės, ryšių ir atskaitomybės struktūros, organizacinių susitarimų ir logistikos, aptariami bendros operacijos arba skubios pasienio pagalbos vertinimo ir finansiniai aspektai. Bendros operacijos arba skubios pasienio pagalbos vertinimą kartu atlieka Serbijos Respublikos kompetentinga institucija ir Agentūra.

               4 straipsnis

               Būrio narių užduotys ir įgaliojimai

               1.Būrio nariams suteikiamas leidimas vykdyti užduotis ir vykdomuosius įgaliojimus, būtinus sienų kontrolės ir grąžinimo operacijoms vykdyti.

               2.Būrio nariai laikosi nacionalinių Serbijos Respublikos įstatymų.

               3.Būrio nariai Serbijos Respublikos teritorijoje gali vykdyti užduotis ir naudotis įgaliojimais tik pagal Serbijos Respublikos sienos apsaugos pareigūnų arba kitų policijos pareigūnų nurodymus ir jiems esant. Prireikus Serbijos Respublikos kompetentinga institucija duoda būriui nurodymus pagal veiklos planą. Serbijos Respublikos kompetentinga institucija gali įgalioti būrių narius veikti jos vardu su sąlyga, kad bendra atsakomybė ir vadovavimo ir valdymo funkcijos vis tiek tektų visada budintiems Serbijos Respublikos sienos apsaugos pareigūnams ar kitiems policijos pareigūnams.

               Agentūra per savo koordinavimo pareigūną gali pranešti Serbijos Respublikos kompetentingai institucijai savo nuomonę dėl būriui duotų nurodymų. Tuo atveju Serbijos Respublikos kompetentinga institucija apsvarsto šią nuomonę ir, kiek įmanoma, į ją atsižvelgia.

               Jei būriui duoti nurodymai neatitinka veiklos plano, koordinavimo pareigūnas nedelsdamas praneša apie tai Agentūros vykdomajam direktoriui. Vykdomasis direktorius gali imtis tinkamų priemonių, be kita ko, sustabdyti arba nutraukti veiksmą.

               4.Vykdydami jiems pavestas užduotis ir naudodamiesi suteiktais įgaliojimais, būrio nariai dėvi uniformas. Būrio nariai turi dėvėti bent matomą asmens identifikatorių ir ryšėti mėlyną raištį su Europos Sąjungos ir Agentūros emblemomis. Kad būrio narius galėtų identifikuoti Serbijos Respublikos kompetentingos institucijos, jie visada turi turėti 7 straipsnyje nurodytą akreditavimo dokumentą.

               5.Vykdydami jiems pavestas užduotis ir naudodamiesi suteiktais įgaliojimais, būrio nariai gali nešiotis tarnybinius ginklus, šaudmenis ir įrangą, kaip leidžiama pagal buveinės valstybės narės nacionalinės teisės aktus. Serbijos Respublika prieš siunčiant būrio narius Agentūrą informuoja apie leidžiamus nešiotis tarnybinius ginklus, šaudmenis ir įrangą, taip pat apie teisės aktus, reglamentuojančius jų naudojimą bei jų naudojimo sąlygas. Agentūra iš anksto pateikia Serbijos Respublikos kompetentingai institucijai būrio narių tarnybinių ginklų sąrašą, būtent, informaciją apie ginklų tipą bei serijos numerį ir šaudmenų tipą bei kiekį.

               6.Būrio nariams vykdant savo užduotis ir naudojantis suteiktais įgaliojimais leidžiama naudoti jėgą, taip pat panaudoti tarnybinį ginklą, šaudmenis ir įrangą gavus buveinės valstybės narės ir Serbijos Respublikos leidimą, dalyvaujant Serbijos Respublikos sienos apsaugos pareigūnams ar kitiems policijos pareigūnams ir pagal Serbijos Respublikos nacionalinę teisę. Serbijos Respublika gali leisti būrio nariams panaudoti jėgą nedalyvaujant Serbijos Respublikos sienos apsaugos pareigūnams ar kitiems policijos pareigūnams. Būrio nariai ginklus gali naudoti tik tada, kai to neišvengiamai reikia savigynai, gyvybei pavojų keliančiam išpuoliui prieš juos ar kitą asmenį nedelsiant atremti, laikantis Serbijos Respublikos nacionalinės teisės aktų.

               7.Gavusi prašymą Serbijos Respublikos kompetentinga institucija gali perduoti savo duomenų bazėse esančią informaciją būrio nariams, jei tai būtina veiklos plane nustatytiems veiklos tikslams ir veiksmams įgyvendinti. Būrio nariams galima perduoti tik tą informaciją apie atitinkamus faktus, kurios jiems reikia savo užduotims ir įgaliojimams vykdyti. Agentūra Serbijos Respublikos kompetentingoms institucijoms gali perduoti svarbią informaciją, jei tai būtina veiklos plane nustatytiems veiklos tikslams ir bendriems veiksmams įgyvendinti.

               8. Siekiant įgyvendinti veiklos plane nustatytus tikslus ir veiksmus, Serbijos Respublikos kompetentinga institucija ir būrio nariai gali keistis kita informacija ir duomenimis.

               9. 1 ir 3–6 dalyse nurodyti būrio nariai neapima Agentūros darbuotojų.

               5 straipsnis

               Veiksmų sustabdymas ir nutraukimas

               1. Agentūros vykdomasis direktorius gali nutraukti arba sustabdyti veiksmus, apie tai Serbijos Respublikos kompetentingai institucijai pranešęs raštu, jeigu Serbijos Respublika tinkamai netaiko šio susitarimo arba veiklos plano nuostatų. Vykdomasis direktorius nurodo Serbijos Respublikai to priežastis.

               2. Serbijos Respublika gali sustabdyti arba nutraukti veiksmus, apie tai Agentūrai pranešusi raštu, jeigu Agentūra arba bet kuri dalyvaujančioji valstybė narė tinkamai netaiko šio susitarimo arba veiklos plano nuostatų. Serbijos Respublikos kompetentinga institucija nurodo Agentūrai to priežastis.

               3. Visų pirma, Agentūros vykdomasis direktorius arba Serbijos Respublika gali sustabdyti arba nutraukti veiksmus, jeigu pažeidžiamos pagrindinės teisės, nesilaikoma negrąžinimo principo arba duomenų apsaugos taisyklių.

               4. Veiksmų nutraukimas neturi įtakos teisėms ar įpareigojimams, atsirandantiems vykdant šį susitarimą arba veiklos planą iki veiksmų nutraukimo.

               6 straipsnis

               Būrio narių privilegijos ir imunitetai

               1. Būrio narių dokumentai, korespondencija ir nuosavybė turi neliečiamybę, išskyrus atvejus, kai taikomos pagal šio straipsnio 6 dalį leidžiamos vykdymo priemonės.

               2. Būrio nariai turi imunitetą nuo Serbijos Respublikos baudžiamosios jurisdikcijos dėl veiksmų, pagal veiklos planą padarytų vykdant oficialias funkcijas ir oficialių funkcijų vykdymo tikslais.

               Jei būrio narys apkaltinamas nusikalstama veika, šio susitarimo 12 straipsnio 1 dalyje nurodyta kompetentinga institucija nedelsdama apie tai praneša Agentūros vykdomajam direktoriui ir buveinės valstybės narės kompetentingai institucijai.

               Agentūros vykdomasis direktorius, nuodugniai apsvarstęs visus buveinės valstybės narės ir Serbijos Respublikos pareiškimus ir remdamasis abiejų Šalių pateikta informacija, patvirtina, ar atitinkamą veiksmą būrio narys padarė pagal veiklos planą vykdydamas savo oficialias funkcijas ir veiksmus.

               Jeigu Agentūros vykdomasis direktorius patvirtina, kad veiksmai buvo padaryti vykdant būrio nario oficialias funkcijas ir veiksmus pagal veiklos planą, būrio narys turi imunitetą nuo Serbijos Respublikos baudžiamosios jurisdikcijos dėl veiksmų, pagal veiklos planą padarytų vykdant oficialias funkcijas ir oficialių funkcijų vykdymo tikslais.

               3. Būrio nariai turi imunitetą nuo Serbijos Respublikos civilinės ir administracinės jurisdikcijos dėl visų veiksmų, pagal veiklos planą padarytų vykdant oficialias funkcijas ir oficialių funkcijų vykdymo tikslais.

               Jei būrio nariui iškeliama civilinė byla bet kuriame teisme, šio susitarimo 12 straipsnio 1 dalyje nurodyta kompetentinga institucija nedelsdama apie tai praneša Agentūros vykdomajam direktoriui ir buveinės valstybės narės kompetentingai institucijai.

               Agentūros vykdomasis direktorius, nuodugniai apsvarstęs visus buveinės valstybės narės ir Serbijos Respublikos pareiškimus ir remdamasis abiejų Šalių pateikta informacija, patvirtina, ar atitinkamą veiksmą būrio narys padarė pagal veiklos planą vykdydamas savo oficialias funkcijas ir veiksmus.

               Jeigu Agentūros vykdomasis direktorius patvirtina, kad veiksmai buvo padaryti vykdant būrio nario oficialias funkcijas ir veiksmus pagal veiklos planą, būrio narys turi imunitetą nuo Serbijos Respublikos civilinės ir administracinės jurisdikcijos dėl veiksmų, pagal veiklos planą padarytų vykdant oficialias funkcijas ir oficialių funkcijų vykdymo tikslais.

               4. Buveinės valstybė narė gali panaikinti būrių nariams pagal 2 ir 3 dalis taikomą imunitetą nuo Serbijos Respublikos baudžiamosios, civilinės ir administracinės jurisdikcijos. Toks panaikinimas visada turi būti aiškiai suformuluotas.

               5. Būrio nariai nėra įpareigoti duoti liudytojo parodymų.

               6.Jeigu būrio narys, vykdydamas oficialias funkcijas ir veiksmus pagal veiklos planą, padaro žalą, ją atlyginti turi Serbijos Respublika.

               Jeigu žalą padaro dalyvaujančios valstybės narės būrio narys dėl didelio neatsargumo ar tyčinio nusižengimo arba jeigu žala padaryta nevykdant oficialių funkcijų, Serbijos Respublika gali kreiptis į Agentūros vykdomąjį direktorių ir prašyti, kad žalą atlygintų atitinkama dalyvaujančioji valstybė narė.

               Jeigu žalą padaro būrio narys, kuris yra Agentūros darbuotojas, dėl didelio neatsargumo ar tyčinio nusižengimo, arba jeigu žala padaryta nevykdant oficialių funkcijų, Serbijos Respublika gali prašyti, kad žalą atlygintų Agentūra.

               Jeigu žala padaroma Serbijos Respublikoje dėl force majeure, nei Serbijos Respublika, nei dalyvaujanti valstybė narė, nei Agentūra nėra atsakingos už žalos atlyginimą.

               7. Būrio nariams negalima taikyti jokių vykdymo priemonių, išskyrus atvejus, kai jiems iškeliama su jų oficialiomis funkcijomis nesusijusi baudžiamoji ar civilinė byla. Būrio narių nuosavybė, kuri, kaip patvirtino Agentūros vykdomasis direktorius, yra būtina jų oficialioms funkcijoms vykdyti, negali būti konfiskuojama vykdant teismo sprendimą, nutartį ar įsakymą. Civilinėse bylose būrio nariams netaikomi jokie asmens laisvės apribojimai ar kitos suvaržymo priemonės.

               8. Tai, kad būrio nariai turi imunitetą nuo Serbijos Respublikos jurisdikcijos, nereiškia, kad atitinkamos buveinės valstybės narės jų atžvilgiu neturi jurisdikcijos.

               9.  Būrio nariams Agentūrai suteiktų paslaugų atžvilgiu netaikomos socialinės apsaugos nuostatos, kurios gali galioti Serbijos Respublikoje.

               10. Būrio narių tarnybinės pajamos ir atlyginimai, kuriuos jiems moka Agentūra arba buveinės valstybės narės, bei pajamos, gaunamos ne Serbijos Respublikoje, neapmokestinamos Serbijos Respublikos mokesčiais.

               11. Serbijos Respublika, laikydamasi įstatymų ir kitų teisės aktų, kuriuos ji gali priimti, leidžia įvežti būrio narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už tokių daiktų sandėliavimo, pervežimo ir panašias paslaugas. Serbijos Respublika taip pat leidžia šiuos daiktus išsivežti.

               12. Būrio narių asmeninis bagažas gali būti tikrinamas, jeigu pagrįstai manoma, kad jame yra daiktų, kurie nėra skirti būrio narių asmeniniam naudojimui, arba daiktų, kuriuos įvežti ar išvežti draudžiama įstatymu, arba kuriems taikomos Serbijos Respublikos karantino taisyklės. Toks asmeninio bagažo patikrinimas atliekamas tik dalyvaujant atitinkam (-iems) būrio nariui (-iams) arba Agentūros įgaliotam atstovui.

               7 straipsnis

               Akreditavimo dokumentas

               1. Agentūra, bendradarbiaudama su Serbijos Respublika, kiekvienam būrio nariui išduoda dokumentą Serbijos Respublikos valstybine (-ėmis) kalba (-omis) ir oficialiąja Europos Sąjungos institucijų kalba, kuriuo remdamosi Serbijos Respublikos nacionalinės institucijos galėtų nustatyti būrio narių tapatybę ir kuriuo būtų įrodomos turėtojo teisės vykdyti užduotis ir naudotis suteiktais įgaliojimais, kaip nurodyta šio susitarimo 4 straipsnyje ir veiklos plane. Dokumente pateikiama ši informacija apie narį: vardas, pavardė ir pilietybė, laipsnis arba pareigybės pavadinimas, neseniai daryta skaitmeninė nuotrauka ir užduotys, kurias leista vykdyti siuntimo metu. Jame taip pat nurodoma, kad šio dokumento turėtojas atliekamų veiksmų metu turi teisę gyventi Serbijos Respublikos teritorijoje be papildomų procedūrų.

               2. Akreditavimo dokumentas, kartu su galiojančiu kelionės dokumentu, suteikia būrio nariui galimybę į Serbijos Respubliką patekti be vizos ar išankstinio leidimo.

               3. Pasibaigus veiksmams, akreditavimo dokumentas grąžinamas Agentūrai.

               4. Iki šio susitarimo taikymo pradžios ir kiekvieną kartą pakeitus šabloną Agentūra pateikia Serbijos Respublikos kompetentingai institucijai 1 dalyje nurodyto akreditavimo dokumento pavyzdį.

               8 straipsnis

               Pagrindinės teisės

               1. Būrio nariai, vykdydami savo užduotis ir įgaliojimus, visapusiškai gerbia pagrindines teises ir laisves, įskaitant teisę pasinaudoti prieglobsčio prašymo nagrinėjimo procedūromis, taip pat gerbia žmogaus orumą, laikosi kankinimo ir nežmoniško ar žeminančio elgesio arba baudimo draudimo principų, gerbia teisę į laisvę, laikosi negrąžinimo ir kolektyvinio asmenų išsiuntimo draudimo principo, taip pat gerbia vaiko teises ir teisę į privatų ir šeimos gyvenimą. Vykdydami savo užduotis ir naudodamiesi savo įgaliojimais, jie nediskriminuoja asmenų dėl jokių priežasčių, įskaitant nediskriminavimą dėl lyties, rasinės ar etninės kilmės, religijos ar tikėjimo, negalios, amžiaus ar seksualinės orientacijos. Visos priemonės, kuriomis daromas poveikis pagrindinėms teisėms ir laisvėms ir kurių jie imasi vykdydami savo užduotis ir įgaliojimus, turi būti proporcingos tokiomis priemonėmis siekiamiems tikslams ir jomis turi būti paisoma šių pagrindinių teisių ir laisvių esmės.

               2. Kiekviena šalis taiko esamą mechanizmą įtarus, kad jos darbuotojai, atlikdami oficialias funkcijas vykdant bendrą operaciją, teikiant skubią pasienio pagalbą ar vykdant grąžinimo operaciją, pažeidė pagrindines teises.

               9 straipsnis

               Asmens duomenų tvarkymas

               1. Asmens duomenys tvarkomi tik tais atvejais, kai to reikia buvusiajai Serbijos Respublikai, Agentūrai ar dalyvaujančiosioms valstybėms narėms įgyvendinant šį susitarimą.

               2. Serbijos Respublikos kompetentinga institucija asmens duomenis tvarko laikydamasi savo nacionalinės teisės aktų.

               3. Tvarkydamos asmens duomenis administravimo tikslais ir asmens duomenis perduodamos Serbijos Respublikai Agentūra ir dalyvaujančioji (-sios) valstybė (-s) narė (-s) laikosi 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo, 1995 m. spalio 24 d. Europos Parlamento ir Tarybos direktyvos 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo, 2008 m. lapkričio 27 d. Tarybos pamatinio sprendimo 2008/977/TVR dėl asmens duomenų, tvarkomų vykdant policijos ir teisminį bendradarbiavimą baudžiamosiose bylose, apsaugos ir Agentūros patvirtintų priemonių, kuriomis taikomas Reglamentas (EB) Nr. 45/2001, kaip nurodyta Reglamento (ES) 2016/1624 45 straipsnio 2 dalyje.

               4. Jei, tvarkant asmens duomenis, juos reikia perduoti, perduodamos asmens duomenis Serbijos Respublikos kompetentingai institucijai valstybės narės ir Agentūra nurodo bet kokį bendrąjį arba konkretų galimybės su jais susipažinti arba jų naudojimo apribojimą, taip pat taikomą perdavimui, ištrynimui arba sunaikinimui. Kai tokio apribojimo būtinybė paaiškėja po asmens duomenų perdavimo, jos apie tai atitinkamai informuoja Serbijos Respublikos kompetentingą instituciją.

               5. Asmens duomenis, administravimo tikslais renkamus ir toliau tvarkomus vykstant operacijai, Agentūra, dalyvaujančiosios valstybės narės ir Serbijos Respublikos kompetentinga institucija gali tvarkyti laikydamosi galiojančių duomenų apsaugos teisės aktų.

               Šio susitarimo įgyvendinimo tikslais Serbijos Respublikos kompetentinga institucija pagal šį straipsnį surinktus ir toliau tvarkomus asmenis duomenis registruoja. Registruojami tokie duomenys: vardas ir pavardė, gimimo data, gimimo vieta, kilmės šalis, asmens ir kitų dokumentų skaičius ir rūšis, duomenų tvarkymo vieta ir laikas ir duomenų rinkimo ir tvarkymo priežastis.

               Užregistruoti duomenys saugomi trejus metus nuo surinkimo dienos.

               6. Kaskart baigusios vykdyti veiksmus Agentūra, dalyvaujančiosios valstybės narės ir Serbijos Respublika rengia bendrą 1–5 dalių taikymo ataskaitą. Ši ataskaita siunčiama Serbijos Respublikos kompetentingoms institucijoms, Agentūros pagrindinių teisių pareigūnui ir duomenų apsaugos pareigūnui. Pastarieji du atsiskaito Agentūros vykdomajam direktoriui.

               10 straipsnis

               Ginčai ir aiškinimas

               1. Visus klausimus, kylančius dėl šio susitarimo taikymo, bendrai sprendžia Serbijos Respublikos kompetentingos institucijos ir Agentūros atstovai.

               2. Nepavykus iš anksto susitarti, ginčai dėl šio susitarimo aiškinimo ar taikymo sprendžiami tik Serbijos Respublikos kompetentingų institucijų ir Europos Komisijos derybomis.

               3. 1 ir 2 dalių tikslais Europos sienų ir pakrančių apsaugos agentūra ir Europos Komisija palaiko nuolatinius ryšius su valstybe (-ėmis) nare (-ėmis), kuri (-ios) ribojasi su teritorija, kurioje vykdomi veiksmai.

               11 straipsnis

               Ryšys su kitais tarptautiniais įsipareigojimais

               Šis susitarimas nepažeidžia įsipareigojimų, kuriuos Serbijos Respublika ar Europos Sąjunga prisiėmė pagal tarptautines sutartis ir susitarimus, laikydamasi visuotinai priimtų tarptautinės teisės principų, ir nepažeidžia jų taikymo.

               12 straipsnis

               Už šio susitarimo įgyvendinimą atsakingos kompetentingos institucijos

               1. Serbijos Respublikos vardu šį susitarimą įgyvendinanti kompetentinga institucija yra už vidaus reikalus atsakinga ministerija.

               2. Europos Sąjungos vardu šį susitarimą įgyvendinanti kompetentinga institucija yra Agentūra.

               13 straipsnis

               Susitarimo įsigaliojimas, trukmė, sustabdymas ir nutraukimas

               1. Šį susitarimą Šalys patvirtina pagal teisines vidaus procedūras.

               2. Šis susitarimas įsigalioja pirmą antro mėnesio, einančio po to, kai Šalys viena kitai praneša, kad 1 dalyje nurodytos teisinės vidaus procedūros yra baigtos, dieną.

               3. Šis susitarimas gali būti nutrauktas arba sustabdytas rašytiniu Šalių susitarimu arba bet kuri Šalis gali jį nutraukti arba sustabdyti vienašališkai. Pastaruoju atveju susitarimą nutraukti arba sustabdyti pageidaujanti Šalis diplomatiniais kanalais apie tai praneša kitai Šaliai raštu .

               Sustabdymas įsigalioja per dešimt (10) dienų nuo pranešimo gavimo dienos.

               Susitarimo nutraukimas įsigalioja pirmą antro mėnesio, einančio po to, kai pateiktas pranešimas, dieną.

               4. Pranešimai pagal šį straipsnį Europos Sąjungos atveju siunčiami Europos Sąjungos Tarybos generaliniam sekretoriatui, o Serbijos Respublikos atveju – Serbijos Respublikos užsienio reikalų ministerijai.

               Priimta …. …..

               dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir serbų kalbomis; visi tekstai yra vienodai autentiški.

               BENDRA DEKLARACIJA DĖL 2 STRAIPSNIO b punkto

               Susitariančios Šalys atkreipia dėmesį į tai, kad Europos sienų ir pakrančių apsaugos agentūra rems Serbijos Respublikos veiksmingą jos sienų su bet kuria šalimi, kuri nėra Europos Sąjungos narė, kontrolę kitais būdais nei vien siunčiant Europos sienų ir pakrančių apsaugos būrius vykdyti įgaliojimus.

               Bendra deklaracija dėl teritorijų statuso ir ribų nustatymo

               Šis susitarimas ar Šalių arba jų vardu jį įgyvendinant įvykdyti veiksmai, įskaitant veiklos plano sudarymą ir dalyvavimą tarpvalstybinėse operacijose, neturi jokio poveikio Serbijos teritorijos ir teritorijų, kurioms taikoma Europos Sąjungos sutartis ir Sutartis dėl Europos Sąjungos veikimo, statusui ir ribų nustatymui pagal tarptautinę teisę.

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų šalių asociacijos įgyvendinant, taikant ir plėtojant Šengeno acquis.

               Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir Serbijos Respublika nedelsdamos sudarytų dvišalius susitarimus dėl Europos sienų ir pakrančių apsaugos agentūros Serbijos Respublikoje vykdomų veiksmų, kurių sąlygos būtų panašios į nustatytąsias šiame susitarime.

                     (1)
                  *Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.